題沃洲亭
作者：胡宿
朝代：宋

paragraphs: 句水聲東轉，昭山勢北回。
三洲環白浪，一徑踏青苔。
牖對遥岑敞，門迎別嶼開。
鷗鷳如舊識，蘿桂是新栽。
野氣霏霏入，川華剡剡來。
老猿偷熟果，馴鴿下生臺。
樵斧鳴岑寂，魚扉映曲隈。
觀濠立莊惠，結社坐宗雷。
格磔歸禽亂，嘔啞去櫓哀。
看雲秋徙倚，弄月夜徘徊。
珠且矜圓折，犀休衒辟埃。
沃洲應祇爾，何用憶天台。